Diari Oficial de la Generalitat Valenciana


Sumari del DOGV 6435, del 11-01-2011 (2011/68)

ORDRE 59/2010, de 30 de desembre, de la Conselleria d'Economia, Hisenda i Ocupació, per la qual es regulen i es convoquen els programes d'Escoles Taller, Casas d'Ofici, Tallers d'Ocupació i Unitats de Promoció i Desenvolupament, durant l'exercici 2011.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6435

Data del DOGV
:   11-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/68


Data del document
:   30-12-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 59/2010, de 30 de desembre, de la Conselleria d'Economia, Hisenda i Ocupació, per la qual es regulen i es convoquen els programes d'Escoles Taller, Casas d'Ofici, Tallers d'Ocupació i Unitats de Promoció i Desenvolupament, durant l'exercici 2011. [2011/68]  
TÍTOL I. NORMES GENERALS  
CAPÍTOL I. ÀMBIT OBJECTIU I QUANTIA DE LA SUBVENCIÓ.  
Article 1r. Objecte de l'ordre  
Article 2n. Definicions  
Article 3r. Quantia de la subvenció ETCOTE  
Article 4t. Quantia de la subvenció UPD  
CAPÍTOL II. ÀMBIT SUBJECTIU.  
Article 5é. Entitats promotores beneficiàries de les subvencions  
Article 6é. Condició de beneficiari  
Article 7é. Obligacions de les entitats promotores, control i publicitat  
CAPÍTOL III. DESTINATARIS DE LA FORMACIÓ  
Article 8é. Destinataris finals  
CAPÍTOL IV. TIPUS DE PROGRAMA  
Article 9é. Les Escoles Taller (ET)  
Article 10é. Les Casas d'Ofici (CO)  
Article 11é. Els Tallers d'Ocupació (TE)  
Article 12é. Les Unitats de Promoció i Desenvolupament (UPD)  
CAPÍTOL V. CARACTERÍSTIQUES DE LA FORMACIÓ.  
Article 13é. Etapa formativa  
Article 14é. Formació bàsica  
Article 15é. Etapa de formació en alternança amb la pràctica professional  
Article 16é. Informació i Orientació Professional  
TÍTOL II. PROCEDIMENT DE CONCESSIÓ  
CAPÍTOL I. INICIACIÓ.  
Article 17é. Lloc i termini de presentació de sol·licituds  
Article 18é. Requisits i documentació ETCOTE i UPD  
CAPÍTOL II. INSTRUCCIÓ.  
Article 19é. Valoració de les sol·licituds  
CAPÍTOL III. RESOLUCIÓ.  
Article 20é. Resolució  
TÍTOL III. PROCEDIMENT DE DESENVOLUPAMENT DE LES ACCIONS FORMATIVES I GESTIÓ DE LES SUBVENCIONS  
Article 21é. Gestió de les subvencions  
CAPÍTOL I. INICI DELS PROJECTES.  
Article 22é. Inici dels projectes  
CAPÍTOL II. SELECCIÓ DE PARTICIPANTS  
Article 23é. Comissió mixta de selecció de participants  
Article 24é. Selecció de personal directiu, docent i de suport.  
Article 25é. Selecció d'alumnes treballadors  
CAPÍTOL III. SEGUIMENT, AVALUACIÓ I CERTIFICACIÓ.  
Article 26é. Seguiment i avaluació dels projectes  
Article 27é. CERTIFICACIÓ de la formació  
TÍTOL IV. PROCEDIMENT DE JUSTIFICACIÓ, COMPROVACIÓ I PAGAMENT  
CAPÍTOL I. DELS COSTOS SUBVENCIONABLES  
Article 28é. Costos elegibles ETCOTE  
Article 29é. Costos elegibles UPD  
CAPÍTOL II. PROCEDIMENT DE JUSTIFICACIÓ I PAGAMENT DE LA SUBVENCIÓ.  
Article 30é. Bestreta, pagament i justificació de la subvenció  
Article 31é. Memòria final  
Article 32é. Rendiments financers.  
CAPÍTOL III. CAUSES DE MINORACIÓ I REINTEGRAMENT  
Article 33é. Causes de minoració i de reintegrament de subvencions.  
Article 34é. Procediment sancionador.  
DISPOSICIONS ADDICIONALS  
Primera.  
Segona.  
Tercera.  
Quarta.  
DISPOSICIONS FINALS  
Primera  
Segona  
Tercera  
Des que la Generalitat Valenciana va assumir en 1999 la gestió en el nostre territori del Programa d'Escoles Taller, Casas d'Oficis i Tallers d'Ocupació i Unitats de Promoció i Desenvolupament, al voltant de trenta mil alumnes-treballadors han participat en estos projectes mixtos d'ocupació i formació.  
La iniciativa d'Escoles Taller, Casas d'Oficis, Tallers d'Ocupació i Unitats de Promoció i Desenvolupament, s'ha consolidat durant estos anys com un programa que incentiva una cultura de l'aprenentatge permanent a través del compromís formatiu de les institucions públiques, les empreses, les persones i el conjunt de la societat valenciana.  
L'esforç conjunt que s'està desenvolupant a través d'este programa està possibilitant que les Escoles Taller i Casas d'Oficis, dirigides a persones desocupades menors de 25 anys, aconseguixen en la Comunitat una inserció superior al 80% dels alumnes i en Tallers d'Ocupació el percentatge d'inserció és superior al 60%.  
La regulació que conté la present Ordre té en compte l'experiència de gestió d'estos anys incorporant, com és lògic, la regulació de les ajudes dirigides a la formació per a l'ocupació d'aquelles clàusules que són aplicables en virtut del Reial Decret 395/2007, de 23 de març, pel qual es regula el subsistema de formació professional per a l'ocupació i de la normativa que el desenvolupa.  
En la valoració de les sol·licituds que es presenten la Conselleria té en compte especialment, l'adequació entre les especialitats formatives propostes i les ocupacions més oferides en el mercat laboral del territori, la qualitat dels projectes, la utilització si és el cas de les tecnologies de la informació i de la comunicació, així com l'impacte socioeconòmic del projecte en el corresponent àmbit territorial, amb específica referència a la inserció dels alumnes  
Ja que en l'àmbit de la Generalitat, la gestió d'estos programes públics d'ocupació i formació corresponen a la Conselleria d'Economia Hisenda i Ocupació a través del SERVEF, fent ús de les facultats que em conferix l'article 28 de la Llei 5/1983, del Consell i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, oït el Consell Valencià de Formació Professional,  
ORDENE  
TÍTOL I  
Normes generals  
CAPÍTOL I  
Àmbit objectiu i quantia de la subvenció  
Article 1r. Objecte de l'ordre  
L'objecte de la present orde és regular i convocar subvencions per a l'exercici 2011, en els programes d'Escoles Taller, Cases d'Ofici, Tallers d'Ocupació i Unitats de Promoció i Desenvolupament.  
Article 2n. Definicions  
1. Els programes d'Escoles Taller, Cases d'Ofici i Tallers d'Ocupació (d'ara en avant ETCOTE) es configuren com a programes mixtos d'ocupació i formació que tenen com a objecte millorar l'ocupabilitat dels desocupats, per mitjà de la realització d'obres o servicis d'interés general i social que possibiliten als alumnes treballadors la realització d'un treball efectiu que, junt amb la formació professional ocupacional rebuda, procure la seua qualificació professional i afavorisca la seua inserció laboral.  
2. Les Unitats de Promoció i Desenvolupament (d'ara en avant (UPD) es configuren com a equips multidisciplinaris que col·laboren en la preparació, acompanyament, i avaluació de les Escoles Taller, Cases d'Ofici i Tallers d'Ocupació.  
Article 3r. Quantia de la subvenció ETCOTE  
1. Per a Escoles Taller i Cases d'Ofici, en l'exercici 2011 s'establixen les quanties següents:  
- Mòdul A, 3'08 € per alumne i hora.  
- Mòdul B, 1'74 € per alumne i hora en la primera fase i 0'84 € en la segona.   
- Mòdul C, 6,01 € per alumne i dia lectiu en concepte de beques per a la primera fase i   
- Mòdul D, el 75% del Salari Mínim Interprofessional vigent per a la resta de les fases, en concepte de salaris d'alumnes treballadors.   
2. Per als Tallers d'Ocupació, en l'exercici 2011 s'establixen les quanties següents:  
- Mòdul A, 3'08 € per alumne i hora.  
- Mòdul B, 0'84 € per alumnes i hora.   
- Mòdul D, el 120% del Salari Mínim Interprofessional, en concepte de salaris d'alumnes treballadors.  
3. Quan la duració del projecte determine que s'actue en exercicis distints, la resolució de concessió contemplarà amb caràcter estimatiu, segons la dita duració, un o més increments anuals per a anys successius de l'1,5%, aplicats sobre el Salari Mínim Interprofessional i les quotes patronals que corresponguen a l'anualitat en què s'inicia el projecte. Si l'increment del Salari Mínim Interprofessional fóra superior a l'indicat percentatge la diferència serà assumida per l'entitat beneficiària.  
Així mateix, les quanties de subvenció dels restants mòduls s'incrementaran un 1'5% per a anys successius durant la vigència del projecte subvencionat.  
4. L'import total de la subvenció calculada d'acord amb els criteris anteriors, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.   
Article 4t. Quantia de la subvenció UPD  
1. La quantia de la subvenció per al personal tècnic s'estima per a l'any 2011, en 34.001'10 € per jornada completa i per any per cada contractació, reduint-se proporcionalment, si és el cas, en funció de la jornada i duració de cada contracte. Esta subvenció s'incrementarà en un 20 per 100 per al director de la Unitat de Promoció i Desenvolupament.  
2. L'import de la subvenció per a costos laborals del personal de suport serà, per a l'any 2011, de 18.478'86 € per jornada completa i per any per cada contractació, reduint-se proporcionalment, si és el cas, en funció de la jornada i duració de cada contracte.  
3. Les quantitats indicades s'estimen com a subvencions mitjanes per costos laborals del personal de les Unitats de Promoció i Desenvolupament, sense que això condicione necessàriament els salaris efectivament establits per l'entitat promotora.  
4. La quantia de la subvenció per als gastos de funcionament per a l'any 2011 s'establixen en 3.400'61 € per contractació i any, reduint-se proporcionalment, si és el cas, en funció de la jornada i duració de cada contracte.   
Estes quantitats s'incrementaran un 1'5 per 100 per a anys successius durant la vigència del projecte subvencionat.  
CAPÍTOL II  
Àmbit subjectiu  
Article 5é. Entitats promotores beneficiàries de les subvencions  
Podran promoure els projectes d'ETCOTE o UPD, i ser beneficiaris de les subvencions regulades per mitjà de la present ordre, les entitats següents:  
a) Òrgans, organismes autònoms i altres ens públics de l'administració General de l'Estat i de la Comunitat Valenciana.  
b) Entitats locals, els seus organismes autònoms i entitats amb competències en matèria de promoció d'ocupació, dependents o assimilades a estes, la titularitat de les quals corresponga íntegrament a les dites entitats locals.   
c) Consorcis.  
d) Corporacions i associacions, fundacions i altres entitats sense ànim de lucre.  
Article 6é. Condició de beneficiari  
1. Tindran la condició de beneficiari, les entitats promotores a què es referix l'article anterior, que reunint tots els requisits legalment establits, i els especificats en la present ordre, hagen de realitzar l'activitat que va fonamentar el seu atorgament o que es troben en la situació que legitime la seua concessió, acrediten ser competents per a l'execució de les corresponents obres o servicis i disposen de la capacitat tècnica i de gestió suficients. En el cas de les UPD, les entitats hauran de tindre un àmbit geogràfic provincial o comarcal.  
2. No podran obtindre la condició de beneficiari o entitat col·laboradora aquelles persones o entitats en què concórrega alguna de les circumstàncies a què es referix l'article 13, apartats 2 i 3, de la Llei 38/2003, de 17 de novembre, General de Subvencions. La justificació de no trobar-se sotmés en alguna de les dites circumstàncies s'efectuarà per mitjà de la presentació, junt amb la sol·licitud de concessió de subvencions, de la certificació i/o la declaració responsable, segons siga procedent, que es referix l'article 22 del Reglament General de Subvencions.  
3. No podran obtindre la condició de beneficiari les entitats que plantegen un projecte per a desenvolupar-ho en un municipi que, segons el padró en vigor en el moment de publicar-se la present Ordre, tinguera una població inferior a 15.000 habitants i en este municipi s'estiga desenvolupant durant l'exercici 2011 un projecte d'ETCOTE.  
4. Així mateix serà requisit per a la concessió de les subvencions i per al pagament d'estes que els beneficiaris o entitats col·laboradores no siguen deutors per resolució ferma de procedència de reintegrament. No s'entendrà adquirida la condició de deutor de l'administració fins que haja transcorregut el termini d'ingrés en període voluntari sense fer efectiu el deute, s'haja obtingut l'ajornament de pagament, o s'haguera suspés legalment el procediment de lliurança.  
Article 7é. Obligacions de les entitats promotores, control i publicitat  
Sense perjuí de les obligacions específiques que les administracions competents imposen a les entitats promotores, estes quedaran obligades, com a beneficiàries de les subvencions previstes en la present ordre a:  
a) Realitzar l'activitat per a la qual es concedisca la subvenció.  
b) Formar els alumnes treballadors participants en els aspectes teòrics i pràctics de les activitats professionals i oficis objecte del programa, així com contractar-los durant l'etapa de formació en alternança.  
c) Acreditar davant de l'organisme que concedix la subvenció la realització de l'activitat, així com el compliment dels requisits exigits per a la seua concessió.  
d) Sotmetre's a les actuacions de comprovació que haja d'efectuar el Servici Valencià d'Ocupació i Formació (d'ara en avant SERVEF) i la Inspecció de Treball i Seguretat Social, així com a les de control financer que legalment corresponguen. Igualment hauran de sotmetre's a les actuacions de comprovació i control que puguen efectuar la Comissió i el Tribunal de Comptes de les Comunitats Europees, en el supòsit de cofinançament pel Fons Social Europeu.  
e) Comunicar a l'organisme que concedisca les subvencions l'obtenció d'altres subvencions o ajudes per a la mateixa finalitat, procedents de qualssevol altres administracions o ens públics o privats, nacionals o internacionals  
f) Identificar convenientment, a l'efecte de difusió pública, les activitats, obres i servicis que es realitzen sobre la base d'esta ordre, tenint en compte la normativa establida a este efecte.   
g) Facilitar la participació dels membres dels equips professionals dels projectes en les accions formatives que programe el SERVEF o les UPD.  
h) Conservar els documents justificatius de l'aplicació dels fons rebuts, inclosos els documents electrònics, a mesura que puguen ser objecte de les actuacions de comprovació i control, i aportar-los en el termini de cinc dies quan siguen requerits per l'administració. D'acord amb el que preveu l'article 90 del Reglament (CE) núm. 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió i es deroga el Reglament (CE) núm. 1260/1999, els documents justificatius relacionats amb els gastos i amb les auditories, hauran de conservar-se durant un període mínim de tres anys a partir del tancament del Programa Operatiu, que en el present cas estén la seua vigència durant el període 2007-2013. Les entitats que, sense haver transcorregut l'esmentat període, decidisquen suspendre la seua activitat o dissoldre's, hauran de remetre una còpia de l'esmentada documentació al SERVEF.  
i) Acceptar la seua inclusió en la llista de beneficiaris que es publicarà de conformitat amb l'article 7.2 lletra d) de la mateixa norma, i inclourà la llista de beneficiaris, els noms de les operacions i la quantitat de fons públics assignada a les operacions.  
j) Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat, Ministeri de Treball i Immigració (Servici Públic Estatal d'Ocupació), i cofinançada pel Fons Social Europeu, de conformitat amb les instruccions i els models que a este efecte subministre el SERVEF.  
k) Portar compte separat de la subvenció concedida, obrint els subcomptes necessàries d'ingressos i gastos per cada acció subvencionada, assignant en les subcomptes de gastos, si és el cas, la part corresponent de gastos comuns imputada concretament a l'acció subvencionada.  
En cas d'entitats subjectes a comptabilitat pública, s'adequarà esta obligació als sistemes de comptabilització corresponents.  
CAPÍTOL III  
Destinataris de la formació  
Article 8é. Destinataris finals  
Amb caràcter general, seran destinataris finals dels programes regulats en esta ordre, els desocupats, entenent-se com a tals, a l'efecte de la seua participació, els demandants d'ocupació, no ocupats, registrats en el SERVEF, amb data anterior a la seua incorporació al projecte.  
CAPÍTOL IV  
Tipus de programa  
Article 9é. Les Escoles Taller (ET)  
1. Seran destinatàries d'este programa les persones desocupades que, en el moment de subscriure el contracte de formació, establit en el següent apartat, en l'Escola Taller, tinguen menys de 25 anys.   
2. Les Escoles Taller constaran d'una primera etapa de 6 mesos, de caràcter formatiu d'iniciació i una altra etapa de formació en alternança amb el treball i la pràctica professional a través de la formalització d'un contracte per a la formació. La duració d'ambdós etapes no serà inferior a un any ni superior a dos, dividida en fases de sis mesos.  
3. Una vegada transcorregut el termini de duració previst en la corresponent resolució aprovatòria, s'entendrà finalitzat el projecte d'Escola Taller. En el cas que la resolució inicial fóra per un període inferior a dos anys, es podrà prorrogar l'Escola Taller, per períodes mínims de sis mesos, fins a esgotar la duració màxima de dos anys.  
Article 10é. Les Casas d'Ofici (CO)  
1. Seran destinatàries d'este programa les persones desocupades que, en el moment de subscriure el contracte de formació, establit en el següent apartat, en la Casa d'Ofici, tinguen menys de 25 anys.  
2. Les Cases d'Ofici constaran d'una primera etapa de 6 mesos, de caràcter formatiu d'iniciació i una segona, igualment de 6 mesos, de formació en alternança amb el treball i la pràctica professional, a través de la formalització d'un contracte per a la formació.  
3. La duració de les Cases d'Ofici serà d'un any i una vegada transcorregut el dit termini s'entendrà finalitzat el projecte.   
Article 11é. Els Tallers d'Ocupació (TE)  
1. Seran destinatàries d'este programa les persones desocupades que, en data de la seua incorporació al Taller d'Ocupació, tinguen 25 anys o més.  
2. Els Tallers d'Ocupació constaran d'una o dos fases de 6 mesos de formació en alternança amb el treball i la pràctica professional.  
3. La duració dels Tallers d'Ocupació estarà compresa, per tant, entre sis mesos i un any. Una vegada transcorregut el termini de duració previst en la corresponent resolució aprovatòria s'entendrà finalitzat el projecte de Taller d'Ocupació. En cas que la resolució inicial fóra per sis mesos, es podrà prorrogar el Taller d'Ocupació per un altre període de sis mesos, fins a completar la duració màxima d'un any.  
Article 12é. Les Unitats de Promoció i Desenvolupament (UPD)  
1. Les Unitats de Promoció i Desenvolupament estan formades per tècnics especialistes contractats per les entitats promotores, que actuen en un àmbit territorial determinat, que almenys comprenga una comarca o una província de la Comunitat Valenciana.  
2. La duració dels projectes no serà superior a dos anys, dividida en fases de sis mesos. Una vegada transcorregut el termini de duració previst en la corresponent resolució aprovatòria, s'entendrà finalitzat el projecte. En cas que la resolució inicial fóra per un període inferior a dos anys, es podrà prorrogar la Unitat de Promoció i Desenvolupament, per períodes de sis mesos, fins a esgotar la duració màxima de dos anys.  
3. Les Unitats de Promoció i Desenvolupament realitzaran preferentment les següents funcions dins del seu corresponent àmbit territorial:  
- Detectar necessitats formatives en el seu àmbit d'actuació.  
- Informar i assessorar les entitats respecte de l'elaboració de projectes d'ETCOTE.  
- Col·laborar amb les entitats promotores i el SERVEF, en el seguiment i avaluació contínua dels projectes en execució, procurant la implantació de sistemes de qualitat i millora.  
- Assessorar les entitats promotores en la implantació de plans de prevenció de riscos laborals.  
- Col·laborar amb el SERVEF en la formació contínua dels docents i els equips professionals dels projectes.  
- Prestar assessorament psicopedagògic als docents en el tractament de la diversitat, en especial en el cas d'alumnes amb necessitats educatives especials, immigrants, o altres col·lectius amb risc d'exclusió.  
- Col·laborar amb les entitats promotores en la informació i orientació professional de l'alumnat.  
- Impulsar la relació de les entitats promotores amb els centres de treball.  
- Fomentar la inserció laboral dels alumnes que finalitzen, tant per compte d'altre com per mitjà de l'autoocupació.  
- Altres d'anàloga naturalesa que determine el SERVEF.  
4. Per a dur a terme estes funcions les UPD estaran formades, almenys, per un especialista amb titulació superior (tècnics superiors, diplomats universitaris, llicenciats universitaris o titulacions equivalents) i experiència professional preferentment en cada una de les àrees següents:  
- Àrea juridicoeconòmica.  
- Àrea de prevenció en riscos laborals  
- Àrea d'assessorament psicopedagògic i formació del professorat.  
- Àrea d'informació i orientació professional.  
- Àrea de col·laboració amb les empreses i inserció laboral.  
CAPÍTOL V  
Característiques de la formació  
Article 13é. Etapa formativa  
1. Durant la primera etapa, els alumnes d'Escoles Taller o Cases d'Ofici rebran formació per a l'ocupació relacionada amb l'ocupació a exercir. La dita formació s'adequarà, en funció de l'ofici o lloc de treball a exercir, als continguts establits en la normativa reguladora dels certificats de professionalitat, d'acord amb el que establix la Llei Orgànica 5/2002, de 19 de juny, de les Qualificacions i de la Formació Professional i en l'article 28 del Reial Decret 395/2007, de 23 de març, pel qual es regula el subsistema de formació professional per a l'ocupació.  
En cas que l'ofici o ocupació exercida pels alumnes d'Escoles Taller o Cases d'Ofici no es corresponga amb cap certificat de professionalitat, es podran autoritzar continguts formatius diferents dels establits en el paràgraf anterior.  
2. Durant esta etapa, els alumnes tindran dret a percebre una beca, en els termes recollits en la normativa bàsica estatal. La percepció de la beca serà incompatible amb la de prestacions o subsidis per desocupació, regulats en el títol III del Text Refós de la Llei General de la Seguretat Social aprovat per Reial Decret Legislatiu 1/1994, de 20 de juny, amb la percepció del subsidi per desocupació en favor dels treballadors eventuals inclosos en el Règim Especial Agrari de la Seguretat Social, regulat en el Reial Decret 5/1997, de 10 de gener i amb la realització de treballs per compte propi o alié. Els alumnes perceptors de prestacions o subsidis per desocupació mantindran la percepció d'estos i una vegada esgotada podran rebre, a partir de la dita data, la beca corresponent. Així mateix, els alumnes que cessen en el seu treball per compte propi o alié podran rebre a partir de la dita data la beca corresponent, sempre que no tinguen dret a obtindre prestacions o subsidis per desocupació, i en este cas s'aplicarà el que assenyala anteriorment.   
3. Els alumnes tindran l'obligació d'assistir i seguir amb aprofitament les ensenyances teoricopràctiques que s'impartisquen, sent causa d'exclusió dels projectes d'Escoles Taller o Cases d'Ofici i de pèrdua, si és el cas, del dret a la percepció de beca, incórrer en tres faltes no justificades d'assistència en un mes o nou faltes d'assistència no justificades en tota la fase, o no seguir amb aprofitament les mencionades ensenyances, a juí del responsable de l'Escola Taller o Casa d'Ofici. En el procediment que se seguisca, es garantirà en tot cas l'audiència a l'interessat.   
4. En els projectes d'Escoles Taller, Cases d'Ofici i Tallers d'Ocupació s'impartirà formació complementària de caràcter modular, relacionada amb l'alfabetització informàtica, sensibilització mediambiental i prevenció de riscos laborals. A més, i en funció del projecte, podran impartir-se altres mòduls complementaris, com a idiomes o treball en equip.   
Article 14é. Formació bàsica  
1. Per als alumnes treballadors participants en Escoles Taller, Cases d'Ofici o Tallers d'Ocupació que no hagen aconseguit els objectius de l'Educació Secundària Obligatòria, previstos en la normativa vigent en matèria d'educació, i de conformitat així mateix amb el que establix l'article 23.2, així com l'article 11.2.e) del Text Refós de la Llei de l'Estatut dels Treballadors, s'organitzaran programes específics a fi de completar la dita educació i proporcionar-los una formació bàsica i professional que els permeta incorporar-se a la vida activa o prosseguir els seus estudis en les distintes ensenyances regulades en les normes educatives vigents.  
2. El que disposa el paràgraf anterior no s'aplicarà a tots aquells que posseïsquen el títol de Graduat en ESO.  
3. Quan en el projecte participen alumnes-treballadors immigrants, el SERVEF podrà establir la necessitat que s'impartisca, dins d'esta formació bàsica, un mòdul formatiu per a facilitar la seua integració sociolaboral d'acord amb els programes que, a este efecte, establisca la Generalitat.  
Article 15é. Etapa de formació en alternança amb la pràctica professional  
1. Durant les fases de formació en alternança amb la pràctica professional, els alumnes treballadors de les ETCOTE seran contractats per les entitats promotores, utilitzant-se a este efecte exclusivament la modalitat del contracte per a la formació, regulat en l'article 11.2 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, segons la redacció donada per la Llei 35/2010, de 17 de setembre, de mesures urgents de reforma del mercat de treball, per la qual cosa hauran de reunir els requisits establits en la dita disposició i normes de desplegament.   
2. La duració dels contractes de treball subscrits amb els alumnes treballadors no podrà excedir a la data de finalització de cada projecte d'ETCOTE.  
3. Durant esta etapa els alumnes treballadors percebran les retribucions salarials que els corresponguen de conformitat amb el que preveu la normativa aplicable i en la present disposició.  
4. En els Tallers d'Ocupació, els alumnes treballadors rebran formació professional per a l'ocupació relacionada amb l'ocupació a exercir. La dita formació s'adequarà, en funció de l'ofici o lloc de treball a exercir, als continguts establits en la normativa reguladora dels certificats de professionalitat, d'acord amb el que establix la Llei Orgànica 5/2002, de 19 de juny, de les Qualificacions i de la Formació Professional i d'acord amb el que preveu l'article 28 del Reial Decret 395/2007, de 23 de març, pel qual es regula el subsistema de formació professional per a l'ocupació.  
En el supòsit que hagueren sigut impartits els continguts formatius d'un Certificat de Professionalitat i l'entitat promotora no estiguera acreditada, el reconeixement de la corresponent qualificació professional s'efectuarà a través del procediment regulat en el Reial Decret 1224/2009, de 17 de juliol, de reconeixement de les competències professionals adquirides per experiència laboral.  
En cas que l'ofici o ocupació exercida pels alumnes d'Escoles Taller o Cases d'Ofici no es corresponga amb cap certificat de professionalitat, es podran autoritzar continguts formatius diferents dels establits en el paràgraf anterior.  
Article 16é. Informació i Orientació Professional  
1. Els alumnes treballadors d'Escoles Taller, Cases d'Ofici i Tallers d'Ocupació rebran durant tot el procés formatiu orientació, assessorament i informació laboral i professional així com formació empresarial, per part de les entitats promotores, en col·laboració amb les UPD.   
2. Una vegada finalitzats els projectes d'Escoles Taller, Cases d'Ofici o Tallers d'Ocupació les entitats promotores, en col·laboració amb les UPD, prestaran assistència tècnica als alumnes treballadors participants tant per a la recerca d'ocupació per compte d'altre com per a l'establiment per compte propi, de forma individual o en projectes d'economia social, durant un període almenys sis mesos des de la finalització dels projectes.  
TÍTOL II  
Procediment de concessió  
CAPÍTOL I  
Iniciació  
Article 17é. Lloc i termini de presentació de sol·licituds  
Les sol·licituds per a esta convocatòria es presentaran en el termini de 30 dies naturals comptats a partir de l'endemà a la publicació en el Diari Oficial de la Comunitat Valenciana, les dites sol·licituds hauran de dirigir-se al SERVEF i es presentaran en model normalitzat en la corresponent Direcció Territorial d'Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic, d'acord amb el que establix l'article 7.1 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i l'ordre de 9 de maig de 2005, de la Conselleria d'Economia, Hisenda i Ocupació (DOGV de 25 de maig de 2005), que regula el procediment de tramitació telemàtica de sol·licitud de subvencions i la presentació de documentació en l'àmbit competencial del Servici Valencià d'Ocupació i Formació, modificada per Ordre de 16 de novembre de 2009, de la Conselleria d'Economia, Hisenda i Ocupació.  
Article 18é. Requisits i documentació ETCOTE i UPD  
1. A més dels requisits establits amb caràcter general en la normativa reguladora d'estes subvencions pel Servici Públic d'Ocupació Estatal, les entitats assenyalades en l'article 5 d'esta ordre, quan desitgen promoure un projecte d'ETCOTE o UPD i obtindre les subvencions previstes en esta disposició, hauran de presentar la següent documentació, els models normalitzats de la qual estaran disponibles en la pàgina web del SERVEF:  
a) Sol·licitud, efectuada pel representant legal de l'ens promotor i dirigida al/la director/a general del SERVEF.  
b) Documentació identificativa de la personalitat jurídica del sol·licitant i acreditativa de poder suficient i subsistent per a actuar en nom i representació de les entitats promotores.  
c) Declaració responsable de l'entitat promotora que complix amb els requisits establits en l'article 13 de la Llei 38/2003, de 17 de novembre, General de Subvencions.  
d) Autorització expressa al SERVEF per a obtindre a través de tècniques electròniques, informàtiques o telemàtiques, les dades acreditatives que l'entitat sol·licitant es troba al corrent del compliment de les seues obligacions tributàries amb la Hisenda estatal i amb la Hisenda autonòmica valenciana, així com de les seues obligacions amb la Seguretat Social. En qualsevol altre cas, hauran d'aportar-se certificats originals positius, o còpia compulsada, de l'Agència Estatal de l'Administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressiva d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.  
e) Document acreditatiu de l'últim abonament de l'Impost d'Activitats Econòmiques (IAE), o declaració responsable de la seua exempció o no subjecció.  
f) CERTIFICACIÓ acreditativa del finançament d'aquella part del cost del projecte que no subvencione el SERVEF, entenent-se que queda per compte del beneficiari la diferència de finançament necessari per a la total execució de l'activitat subvencionada, segons el que establix l'article 32.2 del Reglament de la Llei General de Subvencions. El seu incompliment serà tingut en compte com a causa de minoració.  
g) En cas que els ens promotors siguen associacions, fundacions i altres entitats sense ànim de lucre, escriptura pública de constitució i estatuts degudament inscrits en el registre corresponent que acrediten la seua condició d'entitats sense ànim de lucre.  
h) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que establix el Decret 279/2004, de 17 de desembre del Consell.  
2. Específicament per al cas d'ETCOTE:  
a) Documentació acreditativa de la titularitat jurídica de l'objecte d'actuació i de la seua disponibilitat per a l'execució de l'obra o servici previstos. En cas de titularitat privada, escriptura pública de cessió per a ús públic per un termini no inferior a vint-i-cinc anys. El SERVEF podrà eximir d'este requisit substituint-ho per l'autorització dels titulars, a determinades entitats pel caràcter social de l'obra o servici que s'haja de realitzar, havent de quedar les circumstàncies degudament acreditades en l'expedient.  
b) Fitxa de Manteniment de Tercers del Compte específic a què el SERVEF transferirà els fons en el cas de ser aprovat el projecte, així com certificació de l'obertura d'esta.  
c) Projecte relatiu a l'obra a realitzar, el contingut mínim del qual consistirà en una memòria en què es recolliran els aspectes següents:  
- Denominació i dades d'identificació del projecte i de l'entitat promotora.  
- Descripció detallada de l'obra o servici que calga realitzar. Depenent de l'obra a realitzar, haurà d'acompanyar-se d'un projecte bàsic o projecte tècnic complet firmat per tècnic competent. En tot cas si es tracta d'un projecte bàsic, haurà de contindre almenys, una memòria descriptiva, unitats d'obra, plans generals i pressupost amb estimació global per capítols.   
d) Projecte de Pla Formatiu per especialitats i en relació amb el projecte d'obra o servici que calga desenvolupar, de manera que s'establisca la coherència entre les especialitats formatives sol·licitades, el pla formatiu per especialitats i les unitats d'obra o servicis. Els itineraris formatius s'adequaran, en la mesura que siga possible, al que establixen els reials decrets dels corresponents certificats de professionalitat.   
Així mateix en el projecte de Pla Formatiu s'especificaran també els aspectes següents:  
- Descripció d'instal·lacions, aules i mitjans previstos per a la formació dels alumnes per a la realització del Pla Formatiu. Entre els mitjans previstos per a la formació dels alumnes es disposarà d'accés a Internet a través d'una connexió de banda ampla, així com l'equipament informàtic i de projecció audiovisual precís per a la utilització d'este recurs en les aules. Si l'ens promotor no disposa d'una connexió de banda ampla, la seua alta podrà ser imputada a la subvenció en l'apartat de gastos de formació i funcionament.  
- Data prevista per al començament del projecte i duració de l'Escola Taller, Casa d'Ofici o Taller d'Ocupació i de cada una de les fases en què es dividixen.  
- Pressupost de gastos que expressen els costos màxims totals derivats de la contractació del personal directiu, docent i de suport, costos màxims totals derivats del funcionament i gestió del projecte i costos màxims totals derivats de la contractació d'alumnes treballadors. Tots els costos es presentaran subdividits per fases.  
- Pressupost d'ingressos que comprendrà la subvenció que se sol·licita al SERVEF, la part finançada per aportacions de l'entitat promotora o d'altres institucions o organismes i, si és el cas, ingressos previstos com a conseqüència, de l'alienació de béns produïts o servicis prestats pel projecte. Es faran constar expressament, si és el cas, les aportacions o els ingressos que disminuïsquen l'import de la subvenció que s'haja de sol·licitar al SERVEF.  
- En el cas d'entitats d'àmbit supra municipal, anàlisi de l'impacte socioeconòmic del projecte en el conjunt total del corresponent àmbit territorial de l'entitat promotora, especialment sobre l'ocupació.  
No serà necessària la presentació del Projecte relatiu a l'Obra, quan el dit document s'haguera ja presentat al SERVEF en els dos exercicis anteriors i no existisca cap variació en este. En tot cas el projecte presentat en exercicis anteriors haurà de ser complet, i reunir tots els requisits, fent constar l'ens promotor, l'expedient i la data en què van ser presentats.  
En cas d'impossibilitat d'obtindre-ho o que l'òrgan competent estime que el projecte presentat ha d'actualitzar-se en qualsevol dels seus continguts, es podrà requerir al sol·licitant la millora o la nova presentació. Tot això d'acord amb el que preveu l'article 23.3 de la Llei 38/2003 General de Subvencions i l'article 35 de la Llei 30/1992 de Règim Jurídic de les Administracions Públiques i Procediment Administratiu Comú.  
Este projecte haurà de presentar-se en suport paper i informàtic junt amb la sol·licitud de la subvenció.  
e) Informe sobre les estratègies de desenvolupament i perspectiva d'ocupació dels beneficiaris del projecte.  
3. Específicament per al cas de UPD:  
a) Projecte d'actuació, en l'àmbit territorial, per a cada una de les àrees descrites en l'article 13.4.  
b) Perfil dels professionals que conformen les distintes àrees d'actuació.  
CAPÍTOL II  
Instrucció  
Article 19é. Valoració de les sol·licituds  
1. Una vegada rebudes les sol·licituds correspon al Servici Territorial de Formació Professional de la respectiva Direcció Territorial, comprovar que reunixen tots els requisits i la documentació exigida en l'article 18.  
2. Les sol·licituds, que reunisquen tots els requisits i documentació, previstes en el paràgraf anterior seran valorades, tenint en compte els criteris següents:  
2.1. Nombre de desocupats menors de vint-i-cinc anys, per a Escoles Taller i Cases d'Ofici, o de vint-i-cinc o més anys, per a Tallers d'Ocupació, existent en l'àmbit territorial del projecte: entre 0 i 15 punts.  
2.2. Adequació entre les especialitats proposades i ocupacions més oferides en el mercat laboral del territori: entre 0 i 15 punts.  
2.3. Aportacions de l'entitat promotora o altres entitats col·laboradores. A este efecte es tindrà en compte l'esforç inversor en cada cas, valorant-se en funció de les característiques del projecte a realitzar: entre 0 i 20 punts.  
2.4. Resultats qualitatius i quantitatius de projectes anteriors d'esta entitat promotora, i en concret: Inserció dels participants en el mercat laboral. Formació i experiència professional adquirida: entre 0 i 15 punts.  
2.5 Que l'entitat promotora tinga la consideració de Mancomunitat, o una altra entitat l'àmbit d'actuació de la qual tinga caràcter supramunicipal o l'actuació es desenvolupe en municipis de 50.000 habitants, o més: entre 0 i 10 punts.  
2.6. Superaran esta valoració tècnica les sol·licituds que aconseguixen una puntuació mínima igual o superior al 25% de la puntuació més alta.  
3. A més, una vegada realitzada la valoració tècnica assenyalada, es valoraran els següents apartats en funció de les característiques del projecte formatiu i la trajectòria de l'entitat proponent:  
3.1. Qualitat del projecte, des del punt de vista de les actuacions a realitzar i la seua adequació per a la qualificació i adquisició d'experiència professional dels alumnes treballadors: Entre 0 i 5 punts.  
3.2. Utilització de les noves tecnologies de la informació i la comunicació en el desenvolupament del pla formatiu: Entre 0 i 5 punts.  
3.3. Valoració de les actuacions realitzades per l'entitat sol·licitant, en els dos anys anteriors a la presentació del projecte en matèria d'ocupació i formació: Entre 0 i 10 punts.  
3.4. Impacte socioeconòmic del projecte en el corresponent àmbit territorial, amb específica referència a la inserció dels alumnes, donant especial rellevància quan el projecte es desenvolupe en un Barri d'Acció Preferent: Entre 0 i 15 punts.  
3.5. Projectes que tinguen com a finalitat la rehabilitació d'edificis públics que estiguen destinats als cossos i forces de seguretat.: Entre 0 i 20 punts.  
En el cas de UPD, l'òrgan col·legiat tindrà en compte els criteris següents:  
3.6. Perfil de l'equip multiprofessional.  
3.7. Qualitat del projecte, en cada una de les àrees d'actuació.  
4. La valoració assenyalada serà realitzada per un òrgan col·legiat, en compliment del que establix l'article 22.1 de la Llei 38/2003, de 17 de novembre, General de Subvencions, presidit pel director general de Formació i qualificació Professional o persona en qui delegue i que estarà format per les persones següents:  
4.1. El cap d'Àrea de Formació i Qualificació Professional.  
4.2. Els directors territorials d'Ocupació.   
4.3. Un/a funcionari/a de la Direcció General de Formació i Qualificació professional que actuarà com a secretari/a.  
5. El director general de Formació i Qualificació Professional, a la vista de l'expedient, de l'informe de l'esmentat òrgan col·legiat i, atenent a criteris de distribució territorial i d'atenció a col·lectius amb especials dificultats d'inserció, procedirà a formular la proposta de resolució provisional que hauran d'estar prou motivada, amb indicació dels factors o criteris tinguts en compte en la valoració, que haurà de notificar-se als interessats, concedint un termini de 10 dies per a presentar al·legacions.  
Es podrà prescindir del tràmit anterior quan no figuren en el procediment ni siguen tinguts en compte altres fet o documents que els adduïts per l'interessat, i en este cas la proposta de resolució tindrà caràcter de definitiva.  
CAPÍTOL III  
Resolució  
Article 20. Resolució  
1. A la vista de la proposta de resolució definitiva, la Direcció General del SERVEF, o òrgan en qui delegue, dictarà la resolució procedent.  
2. El termini per a resoldre i notificar les sol·licituds serà de sis mesos comptats a partir de la publicació d'esta ordre.  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat, i això sense perjuí de l'obligació legal de resoldre.  
4. Les resolucions de concessió que es dicten a l'empara d'esta convocatòria es notificaran als interessats d'acord amb el que preveu l'article 58 de la Llei 30/1992 de 26 de novembre de Règim Jurídic de les Administracions Públiques i del Procediment Administratiu Comú. Les dites resolucions de concessió seran motivades i determinaran, a més de l'objecte, condicions i finalitat de la subvenció concedida, la data d'inici dels projectes aprovats especificant si han d'iniciar-se en el primer o segon semestre de l'any, la duració d'estos, la quantia concedida i els compromisos de gasto imputables a cada exercici que s'estenguen.  
5. Les resolucions que dicte el/la director/a general del SERVEF a l'empara de la present ordre esgoten la via administrativa, i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà a la notificació de la resolució, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant d'este mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.   
6. En el supòsit que les entitats interessades foren administracions públiques, es podrà interposar Recurs Contenciós Administratiu davant d'idèntic òrgan jurisdiccional, de conformitat amb el que establixen els articles 10, 44 i 46.6 de la Llei 29/1998, de 13 de juliol, reguladora de la Jurisdicció Contenciós Administrativa, en el termini de dos mesos a partir de l'endemà a la notificació, llevat que hi haguera hagut el requeriment a què fa referència l'article 44 de la mencionada Llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.  
7. La Direcció General del SERVEF, o òrgan en qui delegue, publicarà en el Diari Oficial de la Comunitat Valenciana d'acord amb el que preveu l'article 18 de la llei 38/2003 General de Subvencions, la relació dels sol·licitants a qui es concedix la subvenció amb indicació de la quantitat concedida i finalitat de la subvenció.  
TÍTOL III  
Procediment de desenvolupament de les accions formatives  
 i gestió de les subvencions  
Article 21é. Gestió de les subvencions  
1. El règim jurídic aplicable a estes subvencions públiques serà l'establit en l'article 6 de la Llei 38/2003, de 17 de novembre, General de Subvencions i el Reial Decret 887/2006 de 21 de juliol pel qual s'aprova el Reglament que desenvolupa l'esmentada llei.   
2. La gestió d'estes subvencions correspondrà al SERVEF, sent òrgans instructors les direccions territorials corresponents.  
3. El procediment de concessió de les subvencions recollides en esta ordre es tramitarà en règim de concurrència competitiva, en els termes establits en el títol I de la Llei 38/2003, de 17 de novembre, General de Subvencions.  
CAPÍTOL I  
Inici dels projectes  
Article 22é. Inici dels projectes   
Una vegada dictada i notificada la resolució de concessió, els ens promotors comunicaran l'inici de l'activitat a la Direcció Territorial del SERVEF, utilitzant el model normalitzat i acompanyant la documentació següent:  
1. Declaració responsable i/o certificacions a què es referix l'article 6.2 de la present ordre, en cas que no estiguen en vigor les ja aportades.  
2. Còpia de l'assegurança d'accidents subscrit per l'ens promotor per a cobrir els eventuals riscos dels alumnes d'Escoles Taller i Cases d'Ofici en la primera etapa formativa.  
3. Memòria justificativa del compliment de la normativa vigent d'acord amb el que preveu la Llei de Prevenció de Riscos Laborals i l'Estatut dels treballadors. A este efecte, l'ens promotor haurà d'elaborar una avaluació dels llocs de treball que ocuparan els alumnes/ treballadors en els contractes formatius fent referència concreta al compliment del que preveu l'article 27 de l'esmentada norma en relació amb protecció del treball dels menors.  
4. En cas que els projectes a realitzar impliquen especialitats per a les quals haja sigut necessari projecte bàsic d'obres o projecte tècnic complet, l'ens promotor haurà de presentar també una certificació acreditativa que les obres són dirigides pel tècnic competent en cada cas.  
CAPÍTOL II  
Selecció de participants  
Article 23. Comissió mixta de selecció de participants  
1. La selecció dels alumnes treballadors, així com la del director, la dels docents i personal de suport d'estes, serà efectuada per una comissió mixta que es constituirà per a tal fi amb la participació de representants de l'entitat promotora i del SERVEF, que presidirà l'esmentada comissió i que tindrà vot de qualitat per al cas d'empat.  
2. La comissió mixta podrà establir o completar les seues normes de funcionament, d'acord amb el que disposa l'article 22.2 de la Llei 30/1992, de 26 de novembre. Així, establirà els criteris per a la realització de la selecció, d'acord amb el que establix esta ordre i instruccions que la desenvolupen, procurant la major adaptabilitat dels seleccionats a les especialitats convocades, considerant si és el cas la formació prèvia d'estos, i a les particulars circumstàncies de dificultat d'estes, alçant acta en dos exemplars de la constitució del grup mixt i de la determinació dels criteris de selecció que es faran públics per a coneixement de tots els interessats, i tenint en compte en la selecció del personal directiu, docent i de suport que els dits criteris responguen als principis que assenyala la Llei 7/2007, de 12 d'abril, de l'estatut Bàsic de l'Empleat Públic.   
3. Els criteris de selecció que utilitze la comissió mixta tindran en compte l'Estratègia Europea per a l'Ocupació, el Programa Nacional de Reformes, els col·lectius que específicament es determinen en la distribució de fons a les comunitats autònomes, així com les directrius establides a este efecte pel SERVEF.  
4. Les incidències i reclamacions que es pogueren suscitar, derivades dels processos de selecció, seran resoltes per la comissió mixta, sense que càpia ulterior recurs en via administrativa.  
5. Una vegada finalitzat el procés de selecció, la Comissió Mixta prepararà la relació de seleccionats, personal directiu, docent i de suport, alçarà acta en dos exemplars de les actuacions realitzades i traslladarà un exemplar a l'entitat promotora, per al seu emplenament i un altre a la direcció territorial d'Ocupació del SERVEF.  
Article 24é. Selecció de personal directiu, docent i de suport  
1. Per a la selecció del personal directiu, docent i de suport, de les ETCOTE i UPD, la comissió mixta establirà el procediment de selecció que s'ha de seguir, incloent els criteris de baremació dels mèrits, utilitzant-se preferentment oferta d'ocupació elaborada per la Comissió esmentada, i tramitada pel centre SERVEF que corresponga, convocatòria pública o ambdós, i tenint en compte en la selecció que els dits criteris responguen als principis que assenyala la Llei 7/2007, de 12 d'abril, de l'estatut Bàsic de l'Empleat Públic. Així mateix, podran incorporar-se al procés de selecció les persones incloses prèviament en fitxers d'experts existents en el SERVEF.   
- En el cas de directors/es de projectes, estos hauran de comptar, almenys, amb titulació universitària de grau mitjà.  
- Per als professors/es, estos hauran de comptar, almenys, amb titulació universitària de grau mitjà (es podrà exigir una titulació determinada en els llocs que ho requerisquen).  
- Per als monitors/es, estos hauran de comptar com a mínim amb el títol de Graduat en Educació Secundària o Graduat Escolar, o experiència professional com a Oficial de 1a (es podrà exigir una titulació determinada en els llocs que ho requerisquen).  
- Per als professors/es de suport, s'exigirà com a mínim la titulació de Professor de Primària o Diplomat, amb CAP o amb un mínim de 300 hores de Formació Metodològica.  
- Per als auxiliars administratius, s'exigirà com a requisit mínim FP I/ Cicle de grau mitjà en l'especialitat, o haver realitzat amb aprofitament alguna acció formativa relacionada amb les especialitats, segons el fitxer d'especialitats del SPEE, de l'Àrea Professional d'Administració i Gestió, pertanyent a la Família Professional d'esta denominació, o Graduat en Educació Secundària o Graduat Escolar amb experiència a auxiliar administratiu almenys de 12 mesos.  
2. Siga quin siga el sistema de selecció utilitzat, se seguiran els criteris, procediments i barem establits pel SERVEF per a estes ofertes d'ocupació, per la qual cosa no s'aplicarà la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En este últim cas, el personal seleccionat no es considerarà inclòs en les corresponents plantilles o relacions de llocs de treball, per la qual cosa no serà necessària per a la seua cobertura oferta d'ocupació pública prèvia.  
Article 25é. Selecció d'alumnes treballadors  
1. La selecció dels alumnes treballadors serà precedida, en tot cas, de la tramitació d'oferta de servicis formatius pel corresponent centre SERVEF.  
2. Els candidats, en el moment de la selecció, hauran de complir, a més dels requisits de situació administrativa i d'edat establits en la present disposició, aquells derivats de la normativa d'aplicació per a formalitzar un contracte per a la formació a fi de poder accedir a la fase de formació en alternança, segons el que disposa la present ordre. Així mateix, quan les especialitats previstes en el projecte exigisquen una formació específica prèvia de caràcter general o en alguna matèria específica, serà necessari que l'acrediten.   
3. Els alumnes treballadors seleccionats hauran de mantindre els requisits de selecció a la data de la seua incorporació a l'ETCOTE.  
CAPÍTOL III  
Seguiment, avaluació i certificació  
Article 26é. Seguiment i avaluació dels projectes   
1. El SERVEF realitzarà totes les accions que siguen necessàries per al seguiment i avaluació del programa establit en esta ordre, tant en el seu aspecte qualitatiu com a quantitatiu. Les entitats promotores facilitaran totes aquelles dades, documentació i informació que siguen necessàries per a avaluar les actuacions realitzades.  
2. El Consell Valencià de Formació Professional serà informat periòdicament dels resultats dels programes d'Escoles Taller, Cases d'Ofici i Tallers d'Ocupació, així com de qualsevol extrem relacionat amb el desenvolupament d'estos.  
Article 27é. Certificació de la formació  
1. Al terme de la seua participació en una Escola Taller, Casa d'Ofici o Taller d'Ocupació els alumnes treballadors rebran un certificat, expedit per l'entitat promotora, en els termes arreplegats en l'article 11.2.g) del text refós de la Llei de l'Estatut dels Treballadors.   
2. La formació adquirida pels alumnes treballadors serà objecte d'acreditació, per mitjà de Certificat d'Aprofitament, per part del SERVEF.  
TÍTOL IV  
Procediment de justificació, comprovació i pagament  
CAPÍTOL I  
Dels costos subvencionables  
Article 28é. Costos elegibles ETCOTE  
1. Les subvencions que concedisca el SERVEF per a projectes d'ETCOTE es calcularan per a cobrir els diferents gastos de cada una de les fases i aconseguiran els següents conceptes  
A) Costos salarials del personal directiu docent i de suport (Mòdul A)  
B) Costos de formació i manteniment (Mòdul B)  
C) Beques (Mòdul C)  
D) Salaris dels alumnes (Mòdul D)  
2. El mòdul A inclou tots els costos salarials del personal directiu, docent i de suport així com els costos de les quotes a càrrec de l'ocupador a la Seguretat Social per tots els conceptes, desocupació, Fons de Garantia Salarial i formació professional. Per al càlcul d'este mòdul es considera una ràtio d'un docent a jornada completa per cada 8 alumnes.  
3. El mòdul B compensarà els gastos de manteniment, mitjans didàctics, material escolar, material de consum, amortització d'equips, lloguer de maquinària i equips i altres gastos de funcionament, així com el assegurança d'accidents dels alumnes que l'ens promotor haurà de subscriure amb caràcter obligatori durant la primera fase de l'etapa formativa.   
4. El mòdul C inclou els conceptes següents:  
- La beca que els alumnes d'Escoles Taller i Cases d'Ofici reben en la primera etapa formativa. La percepció de la dita beca es farà efectiva a través de l'ens promotor i estarà condicionada a l'assistència de l'alumne sense que puga percebre's en el cas d'absències no justificades.  
5. El mòdul D inclou el concepte següent:  
El salari derivat del contracte de formació que d'acord amb el que preveu l'Estatut dels Treballadors subscriurà cada alumne amb l'ens promotor. En el cas d'alumnes d'Escoles Taller, Cases d'Ofici es finançarà el 75% del salari mínim interprofessional establit anualment i en el cas de Tallers d'Ocupació el 120% d'este. Així mateix se subvencionaran també la totalitat de les quotes a càrrec de l'ocupador, corresponents a la Seguretat Social, Fons de Garantia Salarial i Formació Professional establides per als dits contractes en la seua normativa específica.  
Article 29é. Costos elegibles UPD  
Les subvencions que concedisca el SERVEF a les entitats promotores d'Unitats de Promoció i Desenvolupament es destinaran exclusivament a sufragar els costos següents:  
1. Costos laborals derivats dels contractes que se subscriguen amb director, tècnics i personal de suport.   
2. Gastos derivats del funcionament de les Unitats de Promoció i Desenvolupament  
CAPÍTOL II  
Procediment de justificació i pagament de la subvenció  
Article 30é. Bestreta, pagament i justificació de la subvenció   
1. Es podrà sol·licitar un bestreta en la quantia legalment permesa de la subvenció atorgada en cada una de les fases del projecte presentant el corresponent aval bancari, llevat que l'entitat beneficiària estiga exempta de la dita obligació.   
2. Una vegada rebuda la documentació expressada en l'article 22, el/la director/a general del SERVEF, o òrgan en què delegue, transferirà als ens promotors l'import de la subvenció corresponent a la primera fase del projecte. Amb este fi, els beneficiaris hauran de disposar d'un compte bancari específic al qual el SERVEF transferirà l'import total o parcial, segons siga procedent, de la subvenció concedida. El compte aportat en el document de manteniment de tercers presentat amb la sol·licitud, servirà a l'esmentat objecte.  
3. Dins del primer mes de cada una de les fases intermèdies es transferirà a l'ens promotor una quantitat equivalent al cost subvencionat per a la dita fase.  
L'última de les fases de què es componen els projectes s'anticiparà fins al 85% de la quantitat corresponent a la dita fase, procedint-se a dictar la resolució de liquidació definitiva, en el termini d'1 mes a comptar del moment en què es complete la documentació justificativa del gasto.   
4. En el mes següent als períodes de gasto assenyalats en els apartats anteriors es remetran els justificants dels pagaments efectuats amb especificació de l'import corresponent a cada una de les partides subvencionades, utilitzant per a això el programa informàtic SIDEC, o aquell que per a anàloga finalitat li siga facilitat pel SERVEF:  
a) Gastos de personal: La seua justificació s'efectuarà amb la presentació d'una relació completa del personal contractat segons model normalitzat, la còpia de les nòmines mensuals de tots els treballadors, TC1 i TC2 i els justificants de les transferències efectuades en ambdós conceptes.  
b) Costos de formació i manteniment: La seua justificació s'efectuarà per mitjà de la presentació de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, així com la justificació dels pagaments efectuats.  
Per a acreditació del pagament s'utilitzarà preferentment document de transferència bancària. En tot cas, per a gastos menors acreditats per mitjà de rebuts, estos identificaran clarament el perceptor firmant d'estos.  
c) Beques/salaris dels alumnes treballadors: La seua justificació s'efectuarà amb la presentació de la relació nominal dels alumnes, segons el model normalitzat així com la justificació de les transferències efectuades. En els Tallers d'Ocupació i una vegada que finalitze l'etapa formativa en Escoles Taller i Cases d'Ofici, les entitats promotores hauran de justificar també estos conceptes amb la presentació de la còpia de les nòmines mensuals de tots els alumnes/treballadors, els TC1 i TC2 i els justificants de les transferències efectuades en ambdós conceptes.  
S'indicaran els criteris de repartiment dels costos incorporats a la relació de gastos, abans citada, que haurà de contindre suficient nivell de detall perquè els corresponents justificants puguen ser considerats com a vàlids.  
Identificació de la subcompte d'ingressos on es comptabilitza la subvenció concedida. Relació de subcomptes de gastos utilitzades per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i gastos pels quals s'efectua la comptabilització de la subvenció.  
5. En tot cas la justificació dels gastos subvencionats s'efectuarà d'acord amb el que preveu l'article 30 de la Llei 38/2003 de 17 de novembre General de Subvencions i d'acord amb les indicacions que el SERVEF puga proporcionar en cada cas per a justificar que la subvenció concedida s'acomoda a les condicions imposades i a la consecució dels objectius previstos en l'acte de concessió d'esta.  
6. En el termini de 4 mesos des de la finalització de cada una de les fases, sense perjuí del que preveu l'apartat 3 d'este article per a l'última d'elles, es dictarà la corresponent resolució de liquidació, que determinarà, la procedència del reintegrament de les quantitats anticipades que no s'hagueren aplicat a la fi per al qual es va concedir la subvenció, així com els corresponents interessos de demora, si és el cas.   
No podrà realitzar-se cap pagament, mentre el beneficiari no es trobe al corrent en el compliment de les seues obligacions tributàries i davant de la seguretat social, o siga deutor per resolució de procedència de reintegrament.  
7. La falta de justificació donarà lloc al reintegrament total o parcial de les subvencions rebudes, segons el que establix el títol II de la Llei 38/2003 de 17 de novembre General de Subvencions.  
8. S'entendrà gasto subvencionable aquell que, de manera indubtable, responga a la naturalesa de l'activitat subvencionada i haja sigut efectivament pagat amb anterioritat a la finalització del període de justificació establit en l'article anterior.  
A l'efecte del que preveu l'article 73 del Reial Decret 887/2006, de 21 de juliol, pel qual s'aprova el Reglament de la llei General de Subvencions, haurà de constar en els justificants originals el nombre d'expedient, la quantia imputada i el percentatge de cofinançament comunitari, si és el cas. La dita dada s'incorporarà pel beneficiari per mitjà d'estampillament sobre l'original del document.  
Article 31é. Memòria final  
En el cas de UPD, la documentació final a presentar inclourà una memòria sobre les activitats realitzades, dificultades trobades i dificultades de millora així com els resultats de l'enquesta de satisfacció realitzada a les ETCOTE del seu àmbit territorial.  
Article 32é. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
CAPÍTOL III  
Causes de minoració i reintegrament  
Article 33é. Causes de minoració i de reintegrament de subvencions.  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta les causes d'invalidesa de la resolució de concessió, arreplegades en l'article 36 de la Llei 38/2003, de 17 de novembre, General de Subvencions i qualsevol altre motiu que perjudique el fi últim pel qual la subvenció haja sigut concedida.  
2. En el cas d'incompliment de l'aportació per part de l'ens promotor de la quantitat que van certificar, d'acord amb allò que s'ha indicat en l'article 18-1-f), es minorarà la part no justificada.   
3. En el cas d'incompliments parcials el director general del SERVEF, o òrgan en qui delegue, determinarà la quantitat a reintegrar pel beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n), de l'apartat 3 de l'article 17 de la dita Llei. En este supòsit, no es generaran interessos de demora, sempre que l'entitat haja complit totalment o quasi en la seua totalitat els compromisos assumits i reintegre voluntàriament la dita quantitat dins del termini de justificació.   
4. El procediment de reintegrament de subvencions es regirà per les disposicions generals dels procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel que disposa el títol II, capítol II, «Del procediment de reintegrament», de la Llei 38/2003, de 17 de novembre, General de Subvencions, i pel que establix el títol III, capítol II, Secció 1a article 94 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
Article 34é. Procediment sancionador  
Si com a conseqüència de la tramitació d'un expedient de reintegrament, es detectara alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'article 67 de la dita Llei desenvolupat pels capítols I i II del títol III i II del Reglament General de Subvencions, així com el que establix l'article 102 i següents del dit Reglament.   
DISPOSICIONS ADDICIONALS  
Primera  
A fi d'atendre al finançament de les subvencions previstes en la present Ordre es destinarà 84.699.647 euros a càrrec del pressupost de 2011, i 79.477.403 euros a càrrec del pressupost de 2012, sempre que existisca crèdit adequat i suficient en els Pressupostos de la Generalitat per als dits exercicis. La totalitat de les ajudes contemplades per al present exercici, es finançaran a càrrec del subprograma 322.52 Formació per a l'Ocupació, línia de subvenció T2946000 "Escoles Taller, Cases d'Ofici, Unitats de Promoció i Desenvolupament i Tallers d'Ocupació", i són susceptibles de ser cofinançades pel Fons Social Europeu fins a un màxim del 80%, a càrrec del Programa Operatiu nombre 2007ES05UPO001.  
Segona  
El que disposa la present normativa no s'aplicarà als projectes d'ETCOTE que es desenvolupen a la Comunitat Valenciana, finançats a càrrec de la reserva estatal de fons que realitza el Servici Públic d'Ocupació Estatal.  
Tercera  
Pel Servici Valencià d'Ocupació i Formació s'informarà el Consell Valencià de Formació Professional de les subvencions concedides a l'empara de la present Ordre.  
Quarta  
Les ajudes a la formació regulades en el present acte, són compatibles amb el mercat comú, a tenor de l'article 107, apartat 3 del Tractat de Funcionament de la Unió Europea i queden dispensades de l'obligació de notificació establida en l'article 108, apartat 3, del Tractat i de comunicar d'acord amb el que preveu l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
DISPOSICIONS FINALS  
Primera  
Les subvencions a què es referix la present ordre es regularan pel que preveu esta i, no s'opose al que establix la Llei 38/2003, de 17 de novembre, General de Subvencions, el Reial Decret 887/2006 de 21 de juliol pel qual s'aprova el Reglament que la desenvolupa, per les ordres de 14 de novembre de 2001 per la qual es regula el programa d'Escoles Taller i Cases d'Ofici i les Unitats de Promoció i Desenvolupament i s'establixen les bases reguladores de la concessió de subvencions públiques als dits programes; la de 14 de novembre de 2001, per la qual desenvolupa el Reial Decret 282/1999, de 22 de febrer, pel qual s'establix el programa de Tallers d'Ocupació, i s'establixen les seues bases reguladores.  
En allò no previst en estes normes s'aplicarà el que establix l'esmentada Llei 38/2003, de 17 de novembre, General de Subvencions i, sempre que no s'opose a allò establit en esta, el Reial Decret 2225/1993, de 17 de desembre, pel qual s'aprova el Reglament de procediment per a la concessió de subvencions.   
Segona  
Es faculta el director general del SERVEF, per a dictar totes aquelles instruccions i adoptar les mesures que considere oportunes per al desenvolupament i l'aplicació de la present ordre; així com per a modificar els terminis establits en esta, amb caràcter excepcional, quan concórreguen circumstàncies degudament motivades.  
Així mateix, es faculta el director general del SERVEF perquè si al llarg de l'exercici 2011 es produïren modificacions del crèdit disponible, per mitjà de l'oportuna Resolució, puga, sense necessitat obrir un nou termini de presentació de sol·licituds, adjudicar-los al finançament d'altres projectes presentats a l'empara d'esta convocatòria i que reunint tots els requisits, inicialment no hagen pogut ser finançats per insuficiència de crèdit per a això, prèvia publicació dels dits crèdits en el DOCV. La resolució d'estos nous projectes exigirà l'informe previ de la Comissió Tècnica ETCOTE, i la proposta de l'òrgan instructor.  
Tercera  
La present Ordre entrarà en vigor l'endemà de la seua publicació en el Diari Oficial de la Comunitat Valenciana.  
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dits, segons el que disposen els articles 116 i 117 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.   
En cas que les entitats interessades foren administracions públiques, podran interposar Recurs Contenciós Administratiu davant d'idèntic òrgan jurisdiccional, de conformitat amb el que establixen els articles 10, 44 i 46.6 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera hagut el requeriment a què fa referència l'article 44 de la mencionada Llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.   
València, 30 de desembre de 2010  
El vicepresident segon del Consell i  
conseller d'Economia, Hisenda i Ocupació,  
GERARDO CAMPS DEVESA